Grad Zagreb je dobio novu mobilnu aplikaciju – Pozdrav iz Zagreba.

Aplikacija korisnika vodi u povijesnu šetnju na deset najatraktivnijih gradskih lokacija, uz šetnju otkriva njihovu prošlost, može slati personalizirane digitalne razglednice te otkriti više o duhu Zagreba kroz ostale funkcionalnosti koje aplikacija nudi.

Pozdrav iz Zagreba ili Greetings from Zagreb prva je mobilna aplikacija nastala u Nacionalnoj i sveučilišnoj knjižnici u Zagrebu kao rezultat dugogodišnjeg rada Knjižnice u digitalizaciji, uspostavi digitalne knjižnice i izradi virtualnih izložbi.

Izrađen u Nacionalnoj i sveučilišnoj knjižnici u Zagrebu, uz tehničku izvedbu Plave tvornice i uz podršku Turističke zajednice Grada Zagreba, jedinstven je to kulturni i turistički proizvod koji povezuje stare karte, razglednice, fotografije i znanje stručnjaka o kulturno-povijesnoj baštini hrvatske metropole.

U Nacionalnoj i sveučilišnoj knjižnici predstavile njegove idejne začetnice dr. sc. Sofija Klarin Zadravec i Dragana Koljenik iz Hrvatskog zavoda za knjižničarstvo NSK.

„Projektom Pozdrav iz Zagreba željeli smo izraditi inovativni digitalni proizvod koji povezuje turizam i kulturnu baštinu te promovira ljepote našega glavnog grada zabilježene na razglednicama iz fonda Grafičke zbirke Nacionalne i sveučilišne knjižnice u Zagrebu”, rekla je na predstavljanju dr. sc. Sofija Klarin Zadravec.

Mobilna aplikacija Pozdrav iz Zagreba jednostavna je za upotrebu, a prati je i zanimljiv portal Pozdrav iz Zagreba.

“Nakon što korisnik preuzme aplikaciju može odabrati staru ili novu kartu grada i prošetati Zagrebom istražujući deset najljepših lokacija. Pritom može poslati ili podijeliti čak 50 razglednica s obitelji ili prijateljima. Aplikaciju smo napravili tako da je zanimljiva i onima koji nisu u Zagrebu, jer mogu pogledati kako se grad mijenjao u jedinstvenom spoju slika Nekad&Sad kao i u galeriji sa 150 starih razglednica Zagreba s kraja 19. i početka 20. stoljeća“, objasnila je Dragana Koljenik.

Aplikacija je dostupna na Android uređajima, a može se preuzeti na Google playu i mikrostranici Pozdrav iz Zagreba.

Dostupna je na hrvatskom i engleskom jeziku i besplatna je za korisnike.

Komentiraj